钦定古今图书集成/历象汇编/岁功典/第006卷 > 《春秋繁露》 > 《官制象天篇》
## 钦定古今图书集成/历象汇编/岁功典/第006卷 > 《春秋繁露》 > 《官制象天篇》

王者制官，三公、九卿，二十七大夫，八十一元士，凡百
二十人，而列臣备矣。吾闻圣王所取仪，金天之大经，
三起而成，四转而终。官制亦然者，此其仪与三人而
为一选，仪于三月而为一时也。四选而止，仪于四时
而终也。三公者，王之所以自持也。天以三成之，王以
三自持，立成数以为植而四重之，其可以无失矣。备
“天数以参事治，谨于道”之意也。此百二十臣者，皆先
王之所与直道而行也。故天子自参以三公，三公自
参以九卿，九卿自参以三大夫，三大夫自参以三士，
三人为选者四重。自三之道以治天下，若天之四重，
自三之时以终始岁也。一阳而三春，非自三之时与？
而天四重之，其数同矣。天有四时，时三月，王者四选，
选三臣，是故有孟仲季，一时之精也。“有上下中”，一选
之精也。三臣而为一选，四选而止，人情尽矣。人之材
固有四选，如天之时有四变也。圣人为一选，君子为
一选，善人为一选，正人为一选，由此而下者，不足选
也。四选之中，各有节也，是故“天选四堤。”〈一作堪〉十二而
人变尽矣。尽人之变，合之天，唯圣人者能之，所以立王事也。何谓天之大经？“三起而成日，三日而成规，三
旬而成月，三月而成时，三时而成功；寒暑与和，三而
成物；日月与星，三而成光；天地与人，三而成德。”由此
观之，三而一成，天之大经也，以此为天制。是故礼三
让而成一节，官三人而成一选。凡四为一选，“三卿为
一选，三大夫为一选，三士为一选，凡四选三臣，应天
之制，比四时之三月也。是故其以三为选，取诸天之
经；其以时四为制，取诸天之时；其以十二臣为一条，
取诸岁之度；其至十条而止，取之天端。”“何谓天之端？”
曰：“天有十端，十端止而已。天为一端，地为一端，阴为
一端，阳为一端，火为一端，金为一端，木为一端，水为
一端，土为一端，人为一端，凡十端，而毕天之数也。天
数毕于十，王者受十端于天而一条，条之毕，每条一
端，以十二时，如天之每终一岁以十二月也。十者，天
之数也，十二者，岁之度也。”用岁之度，条天之数十二，
而天数毕，是终。故十岁百用百二十月，条十端亦用
百二十臣，以率彼之，皆合于天。其率三臣而成一慎，
故“八十一元士，为二十七慎，以持二十七大夫；二十
七大夫，为九慎，而持九卿；九卿为三慎，以持三公；三
公为一慎，以持天子。”天子积四十以为四选，选十慎
三臣，皆天数也。是故以四选率之，则选三十人，三四
十二人，百二十，亦天数也。以十端四选十端，积四十，
慎慎三臣，四十二百二十人，亦天数也；以三公之劳
率之，则公四十人，三四十、二百二十人，亦天数也。故
散而名之为《百二十臣》，选而宾之为十二长。所以名
之虽多，莫若谓之“四选十二长。”然而分别率之，皆有
所合，无不中天数者也。求天数之微，莫若于人。人之
身有四肢，每肢有三节，三四十二“十二节相持而形
体立矣。天有四时，每一时有三月，三四、十二十二月
相受而岁数终矣。官有四选，每一选有三人，三四、十
二、十二臣相参而事治行矣。”以此见天之数、人之形，
官之制，相参相得也。人之与天，多此类者，皆微忽不
可不察也。天地之理，分一岁之变以为四时，四时亦
为天之四选已。是故春者少阳之选也，夏者太阳之
选也，秋者少阴之选也，冬者太阴之选也。四选之中，
各有孟仲季，是选之中有选，故一岁之中有四时，一
时之中有三长，天之节也。“人生于天而体天之节，故
亦有大小厚薄之节，人之气也。先王因人之气而分
其变以为四选。是故三公之位，圣人之选也；三卿之
位”，君子之选也。三大夫之位，善人之选也。三士之位，
正直之选也。分人之变以为四选，选立三臣，如天之
分。岁之变以为四时，时有三节也。天以四时之选与
十二节相和而成就岁，王以四时之选与十二相砥
砺而致极。道必极于其所至，然后能得天地之美也。